Hawkwind
Hawkwind er et britisk rockband dannet i 1969 af guitaristen, sangeren og sangskriveren Dave Brock (f. 1941).
Gruppen gjorde sig tidligt bemærket på den psykedeliske scene i London med deres unikke sound, som bestod af tung, riff-præget rock med symfoniske og psykedeliske islæt. Musikken blev tidligt betegnet som space rock, teksterne var ofte inspireret af science fiction, og science fiction-forfatteren Michael Moorcock (f. 1939) samarbejdede i en periode med gruppen. Desuden har Hawkwind gennem hele sin eksistens stået for en hippie-etos med mange gratis koncerter og velgørenhedskoncerter. Af album kan nævnes debuten Hawkwind (1970) og live-dobbelt-lp’en Space Ritual (1973). Gruppen har haft talrige udskiftninger gennem tiden, bl.a. har sangeren Robert Calvert (1945-1988) været medlem, og bassisten Lemmy Kilmister (1945-2015) spillede i gruppen 1972-75, hvorefter han dannede Motörhead. Brock er det eneste oprindelige medlem af gruppen i 2000-tallet.